РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/150-20

10. новембар 2020. године

Б е о г р а д

ЗАПИСНИК

2. СЕДНИЦЕ ОДБОРА ЗА ЗДРАВЉЕ И ПОРОДИЦУ

ОДРЖАНЕ 9. НОВЕМБРА 2020. ГОДИНЕ

 Седница је почела у 11,00 часова.

Седници је председавао асс. др сци. мед. Дарко Лакетић, председникОдбора.

Седници су присуствовали чланови Одбора: Софија Максимовић, Борисав Ковачевић, Загорка Алексић, др Драгана Баришић, Невена Ђурић, Наташа Ивановић, др Весна Ивковић, Рајка Матовић, Светлана Милијић, Драгана Бранковић Минчић, Милица Николић, Никола Радосављевић, др Емеше Ури и проф. др Горан Тасић.

 Седници нису присуствовали чланови Одбора: Слађана Николић и др Марко Богдановић, као ни њихови заменици.

Седници су присуствовали и представници Министарства здравља: Наташа Гудовић, секретар Министарства здравља, Лидија Башић, шеф **Одсека за праћење и унапређивање система здравственог осигурања и нормативне послове у области здравственог осигурања и** Сања Томић Михајловић, виши саветник; из Министарства финансија: Драгана Нешић, саветник у Сектору за буџет Министарства финансија, као и представници РФЗО-а: Светлана Тадин, директор Сектора за економске послове у РФЗО-у, др Рада Милићевић, директор Сектора за здравствено осигурање и Милош Шикало, шеф Одсека за финансијске послове спровођења међународних споразума.

 На предлог председника Одбора, већином гласова, усвојен је следећи:

Д н е в н и р е д

1. Разматрање Предлога закона о изменама и допунама Закона о буџету Републике Србије за 2020. годину - Раздео 27 Министарство здравља, са Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2020. годину, који је поднела Влада, у начелу;
2. Образовање Радне групе за разматрање представки грађана и организација из делокруга Одбора;
3. Разно.

Пре преласка на разматрање утврђеног дневног реда, усвојен је, без примедаба,

Записник 1.седнице Одбора, која је одржана 26. октобра 2020. године.

 **Прва тачка дневног реда –** Разматрање Предлога закона о изменама и допунама Закона о буџету Републике Србије за 2020. годину - Раздео 27 Министарство здравља, са Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2020. годину

 Председник Одбора асс. др сци. мед. Дарко Лакетић, подсетио је да сагласно члану 173. Пословника Народне скупштине, одбори разматрају предлог буџета у складу са својим делокругом, a потом извештаје са мишљењем достављају надлежном Одбору за финансије. Сходно томе, Одбор разматра средства која су предложеним законом опредељена Министарству здравља за спровођење обавезног здравственог осигурања.

 У дискусији поводом ове теме, учествовали су: Светлана Милијић, Никола Радосављевић, др Емеше Ури, асс.др сци. мед. Дарко Лакетић и Светлана Тадин.

 Светлана Милијић, поводом ове тачке дневног реда, указала је на пандемију COVID-19, изазване вирусом SARS-CoV-2 и на изузетно тешку и захтевну борбу против ове пошасти, што је један од разлога доношења ребаланса буџета и измена Финансијског плана РФЗО-а за 2020. годину. Наиме, здравственим радницима, који се од почетка пандемије боре против овог вируса, Уредбом Владе РС, донете 31. марта 2020. године, увећана је плата за 10 %, при чему ова средства нису била предвиђена планом РФЗО-а за текућу годину. Затим, РФЗО је заједно са Владом имао велике расходе за опремање ковид болница односно ковид одељења, у виду медицинских средстава, медицинске опреме, заштитне личне опреме и свих лекова који се користе у борби против КОВИДА-19. Додатни трошкови су и лекови на рецепт које осигураник узима путем електронског преписивања рецепта, за којима се тражња за време пандемије повећала. Такође, институти и заводи за јавно здравље су имали увећане расходе због примене нових технологија и лабораторијских анализа, које се користе у идентификацији заражених осигураника. Навела је и расходе РФЗО-а, који се односе на додатна средства за плате и превоз новозапослених у здравству, примљених за време пандемије. Додала је и да су запослени у здравственим установама, који су учествовали у лечењу пацијената оболелих од КОВИДА-19, добили новчану накнаду или тзв. стимулацију за период март и октобар 2020. године. Такође, предвиђена је и новчана помоћ за око 120 хиљада здравствених радника у вредности од по 10 хиљада динара за сваког запосленог.

Никола Радосављевић је образложући предложени закон односно расходе буџета за здравство, истакао значај бриге о здрављу, те додао да су сходно томе и Влада и председник Александар Вучић, у време пандемије Ковид-19, акценат ставили на здравствене установе, лекаре и здравствено особље. Отуда и поменуто повећање плата здравственим радницима од 10 %, у априлу 2020. године. Такође, увећани су расходи за исплату боловања, што је између осталог и последица примене Закона о здравственом осигурању, који је донет 11. априла 2019. године. Наиме, сходно овом закону, период боловања продужен је са 30 на 60 дана, те је повећањем броја осигураника на боловању дошло и до знатног увећања ових трошкова. Затим, ту су и трошкови примања у радни однос око три хиљаде и триста здравствених радника, од марта месеца до краја 2020. године, који износе око 3 милијарде и 350 милиона динара. РФЗО треба да исплати зараде овим радницима са свим припадујућим порезима, доприносима, путним трошковима, што значајно увећава расходе у ребалансу овог буџета. Затим, за стимулације здравственим радницима који раде у посебно отежавајућим условима, у ковид болницама и ковид амбулантама, од почетка пандемије је издвојено око 2 милијарде и 700 хиљада динара. Електронски рецепт, који важи шест месеци, омогућио је свима, а посебно хроничним пацијентима, да лакше дођу до рецепта, што је додатно увећало трошкове за око 2 милијарде и 300 милиона динара. Завод за јавно здравље је такође знатно увећао своје трошкове јер је пружао додатне услуге у виду тестирања на Ковид-19. Опредељен је и износ од око 1 милијарде и 400 милиона динара, као посебна стимулација од 10 хиљада динара за све запослене у здравственим установама, којих има око 120 хиљада. Поменуо је и заостала дуговања из периода од и пре 2018. године, за која су овим ребалансом буџета предвиђена средства од око 1. милијарде динара, са напоменом да су то углавном дуговања за лекове. Ипак, нагласио је да највећа ставка јесу расходи везани за ковид пандемију и то за набавку медицинске и заштитне опреме. С тим у вези, осврнуо се на тешку ситуацију на почетку епидемије и на проблем набавке неопходне опреме и додао да су, између осталих и ангажовањем нашег председника, набављени респиратори, рендген и ултразвучни апарати, тестови, скафандери и друга заштитна опрема. Већа потреба за овим средствима увећала је и расходе РФЗО-а. Ово увећање постоји и на позицији енергената и осталих материјалних трошкова. Све здравствене установе раде по одређеним плановима и програмима сузбијање ковида и пандемије, те је тако дошло до увећања материјалних трошкова за чишћење. Наиме, ковид болнице морају најмање једном на свака два сата да чисте свој простор ради одржавања оптималних хигијенских услова. Сходно томе, анексирани су уговори са фирмама које су здравствене установе ангажовале по посебном уговору, за помоћ и додатно чишћење. Навео је значајно већу потрошњу медицинског кисеоника као ставку која у буџету није толико уочљива, а која је веома битна. Додао је да су овим ребалансом буџета обезбеђена средства и за новоизграђене привремене ковид болнице.

Светлана Тадин, директорка Сектора за економске послове у РФЗО-у, поводом поменутих обезбеђених додатних средстава за измиравање заосталих дугова, изнела да су та дуговања односе на период након 2012. године, будући да је те године новим законом извршено преуизмање обавеза здравствених установа према веледрогеријама по основу набавке лекова и медицинског материјала и претварање тих обавеза у јавни дуг Републике Србије. Након тога, новонастали дугови здравствених установа нису дуговања РФЗО-а, јер је Фонд континуирано, по закљученим уговорима преносио средства здравственим установама. Додала је да се због тих насталих дуговања, овим ребалансом буџета опредељују средства за измиривање обавеза здравствених установа према веледрогеријама, како би се обезбедио континуитет у снабдевању лековима, посебно у овим специфичним околностима.

Др Емеше Ури, као директорка ДЗ Сомбор и представник примарне здравствене заштите, појаснила је да се управо захваљујући већини решених питања на примарном нивоу здравствене заштите (између осталог: изабрани лекар примарне здравствене заштите пацијенту може да отвори боловање до 60 дана, без упућивања на лекарску комисију; могућност прописивања електронског рецепта са шест на девет месеци и друго), смањила потрошња на секундарном нивоу здравствене заштите, уз напомену да ту не мисли само на инфекцију изазвану овим корона вирусом, већ и на друге болести, чиме је постигнута велика уштеда. Истакла је да примарни ниво треба да буде носилац здравствене заштите становништва кад год је то могуће, јер се тиме постиже већа уштеда у буџету, колико год се та мера здравствене заштите тренутно некоме чинила скупљом. Сугерисала је да на „примару“ треба што више радити, јер управо оваква пракса показује вредност и добру организованост наше здравствене мреже. Наиме, преко домова здравља сваки грађанин у врло кратком времену може да дође до лекара и добије одоговарајућу помоћ. Похвалила је меру додатне материјалне стимулације радника који су били ангажовани на сва три нивоа здравствене заштите, у ковид болницама и ковид амбулантама.

Председник Одбора асс.др сци. мед. Дарко Лакетић, констатовао је неопходност доношења ребаланса буџета управо због оваквих непредвиђених услова у виду ове епидемије. Сублимирао је све речено у вези са оним што је урађено у претходном периоду, те је поред издатака везаних за запослене у здравству, за потрошни материјал, различите мере заштите у смислу дезинфекције и других мера, нагласио и значај ребаланса у инфраструктурном улагању у здравствене установе. Раздео 27 Министарства здравља наводи ово инвестиционо улагање у здравствене установе (разлика је око 2 милијарде динара), односно трошкове за изградњу ковид болница, наставак реконструкције свих медицинских центара чија је реконструкција започета у ранијем периоду. Изразио је наду да ће у наредном периоду издаци везани за вирус Ковид -19 бити мањи и да ће се ускоро овај проблем дугорочно решити или вакцином или леком.

 Поводом ове тачке дневног реда није било више предлога ни дискусије.

 Одбор је у складу са чланом 173. став 2. Пословника Народне скупштине, одлучио, једногласно (за 15 од укупно 15 присутних), да предложи надлежном одбору за финансије **да прихвати** Предлог закона о изменама и допунама Закона о буџету Републике Србије за 2020. годину - Раздео 27 Министарство здравља, са Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2020. годину, који је поднела Влада, у начелу.

 За известиоца Одбора на седници Одбора за финансије, републички буџет и контролу трошења јавних средстава, одређен је асс. др сци. мед. Дарко Лакетић, председник Одбора.

Друга тачка дневног реда - Образовање Радне групе за разматрање представки грађана и организација из делокруга Одбора

Председник Одбора асс. др сци. мед. Дарко Лакетић навео да је рад одбора уређен Пословником Народне скупштине, и да овај одбор све представке из свог делокруга разматра и сходно томе доноси одговарајуће закључке.

Поменуо је да је у ранијем сазиву члан Радне групе за представке грађана била Драган Баришић, те је с тим у вези предложио да она буде председник ове радне групе. У складу са парламентарном сарадњом и договором, предложио је да друга два члана Радне групе буду: др Весна Ивковић и Софија Максимовић. Навео је да су предмети ових представки разнолики, од сумњи на несавесно лечење, питања организације здравствене службе, лекова и свих других питања у здравству. Навео је да се Радна група састаје периодично у зависности од броја примљених представки, да их разматра и припрема предлоге њиховог решавања, о чему извештава Одбор на седници.

Сагласно овлашћењима из члана 44. став 6. Пословника Народне скупштине, предлог председника Одбора да Радна група за разматрање представки грађана и организација ради у саставу: др Драгана Баришић, Софија Максимовић и др Весна Ивковић, једногласно је прихваћен (за 15 од укупно 15 присутних).

**Tрећа тачка дневног реда** – Разно

 Поводом ове тачке дневног реда није било предлога ни дискусије.

 Седница је завршена у 11,45 часова.

 СЕКРЕТАР ПРЕДСЕДНИК

 Божана Војиновић Асс.др сци. мед. Дарко Лакетић, с.р.